Národná rada slovenskej republiky
III. volebné obdobie

70

Vládny návrh

Zákon

z ................ 2002,
                                 
ktorým sa mení a dopĺňa zákon Národnej  rady  Slovenskej  republiky  č. 273/1994 Z. z. o zdravotnom poistení, financovaní  zdravotného poistenia, o zriadení  Všeobecnej  zdravotnej poisťovne a  o zriaďovaní rezortných,  odvetvových,  podnikových  a  občianskych zdravotných poisťovní v znení neskorších predpisov 

Národná rada Slovenskej republiky sa uzniesla na tomto zákone:

Zákon Národnej rady Slovenskej  republiky č. 273/1994 Z. z. o zdravotnom poistení,    financovaní zdravotného poistenia, o zriadení Všeobecnej zdravotnej poisťovne a   o zriaďovaní rezortných, odvetvových, podnikových a občianskych zdravotných poisťovní v  znení zákona Národnej rady Slovenskej republiky č. 374/1994 Z. z., zákona Národnej rady  Slovenskej republiky č. 58/1995 Z. z., zákona Národnej rady Slovenskej republiky č. 98/1995 Z. z., zákona Národnej rady Slovenskej republiky č. 231/1995 Z. z., zákona Národnej rady  Slovenskej republiky č. 304/1995 Z. z., zákona Národnej rady Slovenskej republiky č. 376/1996 Z. z., zákona Národnej rady Slovenskej republiky č. 386/1996 Z. z., zákona č. 202/1997 Z. z., zákona č. 332/1997 Z. z., zákona č. 124/1998 Z. z., zákona  č. 11/1999 Z. z., zákona č. 56/1999 Z. z., zákona č. 151/1999 Z. z., zákona č. 242/2000 Z. z., zákona č. 245/2000 Z. z., zákona  č. 448/2000 Z. z., zákona  č. 233/2001 Z. z., zákona č. 505/2001 Z. z., zákona č. 553/2001 Z. z., zákona č. 118/2002 Z. z., zákona č. 291/2002 Z. z., zákona č. 457/2002 Z. z. a zákona č. 534/2002 Z. z. sa mení a dopĺňa takto:

Čl. I

1.	V § 25a odsek 1 sa za slová „pohľadávku na pokute“ vkladajú slová „s výnimkou pohľadávok zrušenej poisťovne“.

2.	V § 34 odsek 6 znie:
„(6) Záväzky   zrušenej  poisťovne  za  poskytnutú zdravotnú starostlivosť, ktoré prešli do  všeobecnej poisťovne alebo do inej poisťovne  a  ktoré  zdravotnícke  zariadenie  a ďalšie zariadenie v zdravotníctve17aa) preukázali, uhradia sa z vymožených pohľadávok zrušenej poisťovne. Podrobnosti o uspokojovaní záväzkov zrušenej  poisťovne  ustanoví všeobecne záväzný právny predpis, ktorý vydá ministerstvo zdravotníctva.“.
       
Doterajší odkaz 17ab a poznámka pod čiarou k odkazu 17ab sa vypúšťajú.

3.	V § 59 odsek 1 znie:
„(1) Pohľadávkou na účely tohto zákona sa rozumie dlžné poistné,  prirážka  k poistnému, poplatok z omeškania,  pokuta  a poplatok  za nesplnenie oznamovacej povinnosti  predpísané platobným výmerom príslušnou poisťovňou.“.

4.	V § 59 sa za odsek 1 vkladá nový odsek 2, ktorý znie:

„(2) Pohľadávka zrušenej poisťovne (§ 34 ods. 6) nie je pohľadávkou podľa odseku 1.“.

Doterajšie odseky 2 až 4 sa označujú ako odseky 3 až 5. 

Čl. II

Tento zákon nadobúda účinnosť 1. januára 2003.